**OPIS ŠTUDIJNÉHO ODBORU**

**hudobné umenie**

Platný od: 3. 6. 2015

**(a) Názov študijného odboru:** hudobné umenie (anglický názov Music Art)

Hudobné umenie je študijný odbor zo sústavy študijných odborov SR, spravovaných Ministerstvom školstva, vedy, výskumu a športu SR. Je oblasťou poznania, v ktorej absolvent študijného programu v predmetnom študijnom odbore nadobudne spôsobilosť na výkon povolania alebo sa pripraviť na pokračovanie v nadväzujúcom vysokoškolskom štúdiu.

**(b) Stupne vysokoškolského štúdia, v ktorých sa odbor študuje a štandardná dĺžka študijných**

**programov pre tieto stupne vysokoškolského štúdia:**

* v prvom stupni (Bc.) so štandardnou dĺžkou štúdia 3 až 4 roky v dennej forme štúdia a 4 až 5 rokov v externej forme štúdia.

Predpokladá sa, že študent absolvoval základné a stredné odborné hudobné vzdelanie,

* v druhom stupni (Mgr. art.) so štandardnou dĺžkou štúdia 2 roky v dennej forme štúdia a 3 roky v externej forme štúdia.

Predpokladá sa, že študent druhého stupňa je absolventom prvého stupňa vysokoškolského štúdia študijného programu uskutočňovaného v študijnom odbore hudobné umenie,

* v treťom stupni (ArtD.) so štandardnou dĺžkou štúdia 3 roky v dennej forme štúdia a 4 roky v externej forme štúdia.

Predpokladá sa, že študent tretieho stupňa je absolventom druhého stupňa vysokoškolského

štúdia študijného programu uskutočňovaného v študijnom odbore hudobné umenie.

**(c) Obsah študijného odboru:**

Štúdium v študijnom odbore hudobné umenie sa zameriava na individuálne rozvíjanie talentu a tvorivosti v oblasti hudobnej interpretácie a  hudobnej  tvorby, reprezentované umeleckým výkonom/umeleckým dielom. Študijné programy zamerané na hudobnú interpretáciu sú špecifikované podľa jednotlivých druhov hudobných nástrojov, resp. podľa povahy interpretačného výkonu(klávesové, strunové, dychové nástroje, spev, dirigovanie a pod.). Základným predpokladom štúdia je hudobný talent, ktorého mieru vysoká škola preverí u uchádzačov o štúdium v rámci prijímacieho konania formou talentovej skúšky.

***Obsah pre prvý stupeň***

Vymedzenie odborného profilu absolventa

*Všeobecná charakteristika odborného profilu absolventa (prvý stupeň)*

Absolvent prvého stupňa počas štúdia získal teoretické a praktické poznatky hudobného umenia a zvláda ich použitie pri výkone povolania alebo pri pokračovaní v nadväzujúcom vysokoškolskom štúdiu. Získal prehľad o historických a súčasných podobách hudobného umenia. Osvojil si praktický základ tvorivých postupov a metód pre vznik a interpretáciu hudobného diela. Integruje vedomosti a schopnosti do spôsobilostí, vyplývajúcich z absolvovaného študijného programu: interpersonálne, súvisiace s tímovou prácou, tvorivé a praktické. Absolventi sa uplatňujú ako členovia profesionálnych hudobných telies, v audiovizuálnych médiách, dirigenti, skladatelia a hudobní aranžéri, ako pracovníci kultúrnych zariadení vo vedúcich funkciách amatérskych súborov, hudobní dramaturgovia v orchestroch a divadlách po ďalšieho vzdelania ako učitelia na základných umeleckých školách. Absolventi sú schopní aktívne komunikovať najmenej v jednom cudzom jazyku.

Teoretické vedomosti

Absolvent počas štúdia

* získal vedomosti a schopnosť pochopenia podstatných faktov, pojmov, princípov a teórie, ktoré sa vzťahujú k hudobnému umeniu,
* tieto vedomosti a schopnosti vie použiť pri analýze, interpretácii a tvorbe hudobných diel spôsobom, ktorý preukazuje pochopenie súvislostí,
* získa vedomosti v oblasti dejín hudobného umenia.

Praktické vedomosti, schopnosti a zručnosti

Absolvent počas štúdia získal

* schopnosť umelecky interpretovať resp. vytvoriť hudobné umelecké dielo,
* široké rozpätie kreatívnych a praktických zručností v oblasti hudobného umenia,
* interpersonálne skúsenosti súvisiace s tímovou prácou.

*Doplňujúce vedomosti, schopnosti a zručnosti*

Absolvent

* udržiava kontakt s posledným vývojom vo svojej disciplíne a pokračuje vo vlastnom profesionálnom vývoji,
* dokáže vymedziť súvis medzi umeleckým dielom, umeleckým výkonom a poslucháčom,
* vie analyzovať hudobné dielo a interpretačný výkon a hodnotiť ich podľa kvality,
* získa schopnosti aktívne pracovať v rôznych kultúrnych inštitúciách a organizáciách.

Vymedzenie jadra znalostí

*Nosné témy jadra znalostí*

sú viazané na špecifiká študijných programov uskutočňovaných v predmetnom študijnom odbore

* umelecký výkon **-** stvárnenie hudobného diela, resp. umelecké dielo **-** autorská tvorba,
* analýza notového zápisu,
* naštudovanie a analýza repertoáru,
* dejiny svetového a slovenského hudobného umenia,
* teória hudobného umenia.

Jadrá znalostí formulované v nosných témach sú vyjadrené v jednotlivých predmetoch, ktoré tvoria 3/5 rozsahu študijného programu v študijnom odbore hudobné umenie.

#### Ďalšie témy jadra znalostí

* solfeggio
* hudobná dramaturgia
* svetový jazyk

*Bakalárska práca*

V nadväznosti na absolvovaný študijný program:

* umelecký výkon (hudobná interpretácia) – verejná prezentácia polrecitálu dokumentovaného audionahrávkou,
* alebo umelecké dielo – vytvorenie autorského hudobného diela dokumentovaného partitúrou,
* alebo autorský hudobno-dramaturgický projekt, dokumentovaný DVD nahrávkou a textovou prílohou.

*Štátna skúška*

* obhajoba bakalárskej práce,
* kolokviálna skúška z oblasti poznania študijného odboru.

***Obsah pre druhý stupeň***

Vymedzenie odborného profilu absolventa

*Všeobecná charakteristika odborného profilu absolventa (druhý stupeň)*

Absolvent magisterského štúdia študijného programu v študijnom odbore hudobné umenie je schopný koncepčnej a koordinačnej činnosti a medzinárodnej konfrontácie. Samostatne tvorí a podáva umelecký výkon, vyplývajúci z absolvovaného študijného programu. Absolvent má možnosť uplatnenia v náročnej pracovnej činnosti, ktorú môže vykonávať v

* koncertnej činnosti ako sólista, komorný hráč, člen v profesionálnych hudobných telesách, divadle, rozhlase a multimédiách, ako dirigent, skladateľ a hudobný aranžér, ako pracovník kultúrnych zariadení vo vedúcich funkciách, ako dramaturg v orchestroch, hudobných divadlách a masmédiách, teoretik a publicista,
* po doplnení si potrebnej kvalifikácie ako učiteľ odborných predmetov na ZUŠ, v základnom a strednom školstve
* riadiacej a organizačnej činnosti v inštitúciách umenia a kultúry.

*Teoretické vedomosti*

Absolvent

* počas štúdia získal vedomosti v oblasti hudobnej interpretácie a tvorby umožňujúce reflektovať hudobné dielo, jeho kompozično-technický tvar, relevantné estetické a vývojové súvislosti,
* kriticky analyzuje a definuje problémy hudobného diela a jeho interpretácie,
* počas štúdia si prehlbuje vedomosti z oblasti dejín a estetiky hudobného umenia.

*Praktické vedomosti, schopnosti a zručnosti*

Absolvent počas štúdia získal schopnosti

* nachádzať a prezentovať vlastné interpretačné a tvorivé riešenia problémov pri naštudovaní a realizácii závažných hudobných diel,
* analyzovať a interpretovať náročné a závažné umelecké diela,
* interpretovať, resp. vytvoriť náročné a závažné hudobné umelecké diela,
* prezentovať umelecky originálne a efektívne riešenia v oblasti hudobnej interpretácie, tvorby a multimediálnej tvorby,
* aktívne vytvárať umelecké projekty zmerané na špecifické problémy realizácie hudobného diela.

Doplňujúce vedomosti, schopnosti a zručnosti

Absolvent

* dokáže pracovať efektívne ako jednotlivec i ako člen alebo vedúci umeleckého tímu,
* vie identifikovať mechanizmy pre kontinuálny vlastný profesionálny vývoj a učenie sa,
* udržiava kontakt s posledným vývojom vo svojej disciplíne,
* riadi sa primeranými praktikami v súlade s profesionálnym, právnym a etickým rámcom disciplíny,
* vie uplatniť odborný potenciál v rôznych inštitúciách umenia a kultúry, i v manažérskej praxi.

Vymedzenie jadra znalostí

*Nosné témy jadra znalostí*

sú viazané na špecifiká študijných programov uskutočňovaných v predmetnom študijnom

odbore

* umelecký výkon **-** stvárnenie hudobného diela/umelecké dielo – autorská tvorba,
* odborná analýza prostriedkov hudobnej interpretácie,
* dejiny hudobného umenia so zameraním na absolvovaný študijný program,
* interpersonálne schopnosti súvisiace s tímovou prácou,
* schopnosť vytvoriť súvis medzi umeleckým dielom, umeleckým výkonom a poslucháčom,
* široké rozpätie kreatívnych a praktických schopností,
* schopnosť kritickej reflexie.

Jadrá znalostí formulované v nosných témach sú vyjadrené v jednotlivých predmetoch, ktoré tvoria 1/5 rozsahu študijného programu v študijnom odbore hudobné umenie.

*Ďalšie témy jadra znalostí*

* filozofické a estetické aspekty hudobného umenia založené na súčasnom stave výskumu v odbore,
* pedagogika a metodika výučby podľa špecifík jednotlivých študijných programov,
* dejiny umenia.

*Diplomová práca*

V nadväznosti na absolvovaný študijný program

* umelecký výkon (hudobná interpretácia) – verejná prezentácia recitálu dokumentovaná

audionahrávkou,

* alebo umelecké dielo – vytvorenie autorského hudobného diela väčšieho rozsahu

a závažnosti dokumentovaného partitúrou,

* alebo autorský hudobno-dramaturgický projekt, dokumentovaný DVD nahrávkou a textovou

prílohou.

Súčasťou diplomovej práce je písomná reflexia umeleckého výkonu/umeleckého diela/hudobno-dramaturgického projektu.

*Štátna skúška*

* obhajoba diplomovej práce,
* kolokviálna skúška z oblasti poznania odboru hudobné umenie so zameraním na absolvovaný študijný program.

***Obsah pre tretí stupeň***

Vymedzenie odborného profilu absolventa

*Všeobecná charakteristika odborného profilu absolventa (tretí stupeň)*

Absolvent doktorandského štúdia študijného programu v študijnom odbore hudobné umenie sa podieľa na výskumnej, vývojovej a umeleckej činnosti a zverejňovaní jej výsledkov a na formovaní trendov a koncepcií v oblasti umenia. Môže sa uplatniť v najnáročnejšej tvorivej činnosti z hľadiska zložitosti a psychickej záťaže umeleckej tvorby a výskumu, riadenia, vzdelávania, tvorby dlhodobých stratégií a formovania kultúrnej politiky najmä ako:

* koncertný umelec, sólista a komorný hráč v profesionálnych umeleckých telesách, súboroch a multimédiách  v medzinárodnom kontexte, dirigent, skladateľ a hudobný aranžér, ako dramaturg v orchestroch, hudobných divadlách a masmédiách, teoretik a publicista,
* vysokoškolský učiteľ v odbore hudobné umenie,
* odborník v profesijných umeleckých radách, komisiách, poradných orgánoch a pod.

Teoretické vedomosti

Absolvent

* sa venuje umeleckému výskumu a prináša vlastné riešenia problémov v oblasti hudobného umenia – hudobnej interpretácie, autorskej tvorby, teórie a dejín hudby, pedagogiky a metodiky hudobného umenia v nadväznosti na zvolený študijný program.

Praktické vedomosti, schopnosti a zručnosti

Absolvent

* umelecky tvorí a prináša nové podnety v oblasti hudobného umenia,
* je schopný tvoriť a interpretovať hudobné diela vrcholnej náročnosti na úrovni medzinárodného štandardu,
* dokáže tvorivo aplikovať výsledky umeleckého výskumu vo vlastnej tvorivej práci,
* dokáže tvorivo aplikovať výsledky umeleckého výskumu vo pedagogickej praxi.

*Doplňujúce vedomosti, schopnosti a zručnosti*

Absolvent

* pristupuje k štúdiu v rámci interkulturálneho kontextu,
* má schopnosť skúmať a reflektovať tvar a metódy umeleckého diela a umeleckého výkonu,
* pozná právne, etické a spoločenské stránky umeleckej a vedeckej práce,
* má schopnosť definovať a zdôvodniť nové prístupy a pohľady na tvorbu.

Vymedzenie jadra znalostí

Nosné témy jadra znalostí tretieho stupňa štúdia študijného programu v študijnom odbore hudobné umenie sú viazané na špecifiká študijných programov uskutočňovaných v predmetnom študijnom odbore. Jadro znalostí pozostáva zo študijnej a umeleckej časti.

Budúci absolvent doktorandského štúdia musí preukázať schopnosť podávať mimoriadny umelecký výkon alebo vytvoriť mimoriadne umelecké dielo, ktoré je prínosom v odbore hudobné umenie.

*Študijná časť*

* špecifické kapitoly teórie a dejín hudby súvisiace so zameraním dizertačnej práce,
* špecifické kapitoly teórie hudobnej interpretácie súvisiace so zameraním dizertačnej práce,
* interakcie jednotlivých umeleckých druhov v hudobnom umení,
* vývinové tendencie hudobného umenia,
* intermediálne aspekty hudobného umenia.

*Umelecko-výskumná časť*

* verejne prezentované umelecké výkony vrcholnej náročnosti,
* aktívna umelecká činnosť,
* interpretačné semináre a výmena skúseností v medzinárodnom kontexte,
* autorská tvorba,
* pedagogická činnosť vo zvolenom študijnom programe,
* výskum aktuálneho problému súvisiaceho s umeleckým výkonom.

*Dizertačná skúška*

* študent obháji verejne prezentovaný umelecký výkon/umelecké dielo k dizertačnej skúške,
* preukáže dostatočný prehľad vedomostí súvisiacich so zameraním dizertačnej práce,
* študent predloží umeleckú koncepciu dizertačnej práce.

*Obhajoba dizertačnej práce*

Budúci absolvent doktorandského štúdia v nadväznosti na absolvovaný študijný program obháji:

* umelecký výkon (hudobnú interpretáciu) - verejne prezentovaný náročný repertoár – recitál väčšieho rozsahu, dokumentovaný audionahrávkou CD, prípadne DVD; alebo
* umelecké dielo – vytvorenie autorského závažného hudobného diela veľkého rozsahu, resp. veľkej formy, dokumentované partitúrou, resp. CD alebo DVD nahrávkou.

Súčasťou dizertačnej práce je textová časť o umelecko-historických východiskách, výpovedi o téme, spracovaní diela alebo umeleckom výkone. V textovej časti študent doktorandského štúdia dokumentuje, že dizertačnou prácou obohatil stav problematiky svojho odborného zamerania o osobný príspevok.

Doktorandské študijné programy uskutočňované v študijnom odbore hudobné umenie obsahujú pomer študijnej a umelecko-výskumnej časti študijného programu 1:2.

**(d) Zdôvodnenie potreby vzniku študijného odboru:**

Hudobné umenie malo a bude mať nezastupiteľné miesto v rozvíjaní osobnosti každého človeka. Je fenoménom humanizácie a jedným z článkov kultúrnej identity každého spoločenstva.

**(e) Príklady podobných študijných odborov v zahraničí:**

V zahraničí poskytujú vysokoškolské vzdelávanie v identických alebo porovnateľných študijných odboroch napríklad:

* Akademie múzických umění Praha, Česká republika,
* Janáčkova akademie múzických umění Brno, Česká republika,
* Universität fur Musik und Darstellende Kunst Viedeň, Rakúsko,
* Univesrität fur Musik und Darstellende Kunst Graz, Rakúsko,
* Conservatoire National Supérieure de la Musique Paríž, Francúzsko,
* Konservatoria imeni P.I.Čajkovskovo Moskva, Rusko,
* ďalšie vysoké umelecké školy s dvoj/trojstupňovým vzdelávaním.

**(f) Vymedzenie príbuzných študijných odborov a rozdielov medzi nimi:**

* **muzikológia**

Spoločným znakom študijných odborov muzikológia a hudobné umenie je tvorivá práca s hudobnou štruktúrou, spoločným predmetom štúdia je hudobné dielo.

V jadre teoretických a praktických znalostí vyžadujú oba odbory rozličné zameranie. Hudobné umenie charakterizuje individuálne rozvíjanie hudobného talentu, ktorého výsledkom je umelecký výkon - hudobná interpretácia alebo hudobné dielo - kompozícia. Obsah študijného odboru muzikológia sa zameriava na rozvíjanie vedomostí a schopností potrebných pre teoretickú, historickú a estetickú reflexiu hudobného diela.

* **divadelné umenie**

Príbuznosť so študijným odborom hudobné umenie vymedzuje umelecká tvorba a interpretácia v oblasti hudobno-scénickej zložky javiskovej formy. Spoločným znakom je individuálne rozvíjanie talentu, ktorého výsledkom je umelecký výkon/dielo, v jadre znalostí sa však vyžadujú rozdielne talentové predpoklady, technické zručnosti a schopnosti.

* **filmové umenie a multimédiá**

Príbuznosť vymedzuje spolupráca akustickej a hudobnej zložky pri tvorbe audiovizuálneho diela. Spoločným znakom je individuálne rozvíjanie talentu, ktorého výsledkom je umelecký výkon/dielo, v jadre znalostí sa však vyžadujú rozdielne talentové predpoklady, technické zručnosti a schopnosti.

* **tanečné umenie**

Spoločným znakom študijných odborov tanečné umenie a hudobné umenie je hudobno-scénické stvárnenie tanečného diela, spoločným znakom je tiež individuálne rozvíjanie talentu, ktorého výsledkom je umelecký výkon. V jadre znalostí sa však vyžadujú rozdielne talentové predpoklady, technické zručnosti a schopnosti.